‘Entoesiastiese skattejagter’ met graaf doodgeslaanRyan Maggs, ’n Oos-Kaapse skattejagter en metaalspeurder, is helder oordag aangeval. (Foto: Facebook / Tanya Vosloo) Ryan Maggs (45), ’n bekende skattejagter van die Oos-Kaap, is Saterdag vermoor toe hy en sy pa met ’n soektog in ŉ bebosde gebied in Walmer, Gqeberha (Port Elizabeth), besig was. Maggs is met ’n graaf doodgeslaan. Kapt. Sandra Janse van Rensburg, polisiewoordvoerder, sê ’n saak van moord word ondersoek, maar niemand is nog in verband met die voorval in hegtenis geneem nie. “Die oorledene en sy pa het verskillende rigtings ingeslaan, toe sy pa ’n rumoer in die bosse gehoor het. Hy het ondersoek ingestel en twee vermeende verdagtes sien weghardloop.” Jansen van Rensburg sê die pa het sy seun met kopbeserings aangetref en hom na ’n hospitaal gehaas. Hy is egter met sy aankoms dood verklaar. Huldeblyke vir Maggs het intussen op sosiale media ingestroom. “Jou entoesiasme vir ons stokperdjie was ’n inspirasie – jy het hope geskiedenis uitgegrawe,” het Tanya Vosloo op haar Facebook-blad geskryf waar sy ook ’n foto van Maggs gedeel het. Volgens haar was Maggs ’n “legende” en vasberade wanneer hy na voorwerpe gesoek het. Nog ’n gebruiker, Henry Clapton, het Maggs se dood as ’n “absolute tragedie” beskryf. “Ryan was ’n toegewyde skattejagter en ons gaan hom baie mis.” John Fernandes skryf hy is stomgelaat. “Jou lewe was nie veronderstel om so te eindig nie. Jy het baie uitdagings oorkom en op ’n stil manier soveel mense gehelp. Jy was uniek en jou familie moet platgeslaan wees.” “Ons het ’n baie waardevolle Oos-Kaapse metaalspeurder verloor,” skryf Trace Mace op die groep Metal Detecting, Eastern Cape. “Mag jy vir ewig in die goue velde jag. Hou aan grawe, tot ons weer ontmoet,” het Marcel Loggerenberg op Facebook gesê.